ລາວວາງແຜນ ຈັດເກັບລາຍຮັບ ເຂົ້າງົບປະມານ ໃຫ້ໄດ້ 26,159 ຕື້ກີບ ໃນສົກປີ 2015-2016
ໃນລະຍະ 9 ເດືອນຂອງແຜນການປີ 2014-2015 ລັດຖະບານລາວ ສາມາດຈັດເກັບລາຍຮັບໄດ້ ໃນມູນຄ່າລວມ 17,320 ຕື້ກີບ ຊຶ່ງກໍຄິດເປັນ 67.1 ເປີເຊັນເທົ່ານັ້ນ.
ລັດຖະບານລາວວາງແຜນການ ທີ່ຈະຈັດເກັບລາຍຮັບໃຫ້ໄດ້ ໃນມູນຄ່າ 26,159 ຕື້ກີບ ສຳຫລັບແຜນການງົບປະມານສົກປີ 2015-2016 ແລະຄວບຄຸມການຂາດດຸນງົບປະມາດໃຫ້ ບໍ່ເກີນ 5 ເປີເຊັນ ຂອງ GDP ທ່ານລຽນ ທິແກ້ວ ລັດຖະມົນຕີວ່າການ ກະຊວງການເງິນ ຖະແຫລງຢືນຢັນວ່າ ລັດຖະ ບານລາວໄດ້ວາງແຜນການ ທີ່ຈະຈັດເກັບລາຍຮັບໃຫ້ໄດ້ ໃນມູນຄ່າລວມ 26,159 ຕື້ກີບ ໃນແຜນການງົບປະມານປະຈຳສົກປີ 2015-2016 ໂດຍໃນນີ້ ແບ່ງເປັນລາຍຮັບພາຍໃນ 23,613 ຕື້ກີບ ຊຶ່ງເພີ້ມຂຶ້ນ 15 ເປີເຊັນ ທຽບໃສ່ແຜນການປີ 2014-2015 ສ່ວນທີ່ເຫຼືອ ນັ້ນ ກໍຈະເປັນການກູ້ຢືມ ແລະຂໍການຊ່ວຍເຫຼືອຈາກຕ່າງປະເທດ ພ້ອມກັນນີ ລັດຖະບານລາວກໍຍັງໄດ້ວາງແຜນການ ທີ່ຈະໃຊ້ ຈ່າຍງົບປະມານໄວ້ ໃນມູນຄ່າລວມບໍ່ເກີນ 31,946 ຕື້ກີບ ແລະ ຄວບຄຸມການຂາດດຸນດ້ານງົບປະມານໃຫ້ຢູ່ໃນມູນຄ່າ 5,787 ຕື້ກີບ ຫຼືຄິດເປັນ 5 ເປີເຊັນ ຂອງມູນຄ່າຜະລິດລວມພາຍໃນ (GDP) ຕະຫລອດປີ ຊຶ່ງໃນນີ້ ກໍຈະເປັນການດຸ່ນດ່ຽງ ດ້ວຍ ການຂໍກູ້ຢືມຈາກຕ່າງປະເທດໃນມູນຄ່າ 3,054 ຕື້ກີບ ແລະ ການອອກພັນທະບັດລັດຖະບານ ໃນມູນຄ່າ 2,733 ຕື້ກີບ ທັງ ຈະຕ້ອງໄດ້ຮັບການຊ່ວຍເຫຼືອລ້າ ຈາກຕ່າງປະເທດເຖິງ 2,546 ຕື້ກີບອີກດ້ວຍ ແຕ່ຢ່າງໃດກໍຕາມ ໃນລະຍະ 9 ເດືອນຂອງແຜນການປີ 2014-2015 ລັດຖະບານລາວ ສາມາດຈັດເກັບລາຍຮັບໄດ້ ໃນມູນຄ່າລວມ 17,320 ຕື້ກີບ ຊຶ່ງກໍຄິດເປັນ 67 1 ເປີເຊັນ ເທົ່ານັ້ນ ຂອງແຜນການປີ ຈຶ່ງເປັນໄປໄດ້ຍາກ ທີ່ລັດຖະບານລາວ ຈະສາມາດຈັດເກັບ ລາຍຮັບໄດ້ຕາມເປົາໝາຍທີ່ວາງໄວ້ ຕະຫລອດປີ ທີ່ລັດຖະບານລາວໄດ້ຕັ້ງເປົ້າໝາຍໄວ້ ໃນມູນຄ່າລວາມບໍ່ນ້ອຍກວ່າ 19,512 ຕື້ກີບ ເນື່ອງຈາກວ່າ ການຈັດເກັບລາຍຮັບໃນຫຼາຍໆດ້ານ ບໍ່ເປັນໄປຕາມແຜນການທີ່ວາງໄວ້ ເຊັ່ນ ການທີ່ຍັງເກັບອາກອນຈາກບັນດາບໍລິສັດເອກະຊົນ ບໍ່ໄດ້ໃນມູນຄ່າເຖິງ 400 ຕື້ກີບ ສ່ວນຄ່າສຳປະທານໄມ້ກໍຍັງເກັບບໍ່ທັນໄດ້ ຄິດເປັນມູນຄ່າຫຼາຍກວ່າ 100 ຕື້ກີບ ແລະ ໃນ ຂະນະດຽວກັນ ລາຍຮັບຈາກສຳປະທານບໍ່ແຮ່ ກໍລົດລົງຈາກ 1,600 ຕື້ກີບ ເຫຼືອພຽງແຕ່ 518 ຕື້ກີບເທົ່ານັ້ນ ພ້ອມກັນນີ້ ລັດຖະບານລາວກໍຍັງເປັນໜີ້ ບັນດາບໍລິສັດເອກະຊົນ ໃນມູນຄ່າລວມກວ່າ 70,000 ຕື້ກີບ ແລະເກີນກວ່າ 50 ເປີເຊັນ ກໍເປັນມູນໜີ້ທີ່ຈະຕ້ອງຊຳລະຄືນພາຍໃນ 3 ປີ ຈຶ່ງເຮັດໃຫ້ຫຼາຍຝ່າຍເປັນຫ່ວງວ່າ ລັດຖະບານລາວ ຈະບໍ່ສາມາດຊຳລະໜີ້ດັ່ງກ່າວໄດ້ ທັງ ຍັງຈະສ້າງບັນຫາໜີ້ເສຍໃນລະບົບທະນາຄານ ຂອງລາວອີກດ້ວຍ ຊຶ່ງກໍເຮັດໃຫ້ທະນາ ຄານ ຂອງລັດຖະບານລາວ ຕ້ອງໂຈະການໃຫ້ສິນເຊື່ອແກ່ບັນດາບໍລິສັດເອກະຊົນ ທີ່ສຳ ປະທານໂຄງກາານຂອງລັດຖະບານ ນັບແຕ່ທ້າຍປີ 2014 ເປັນຕົ້ນມາ ເພື່ອປ້ອງກັນບໍ່ໃຫ້ ເກີດບັນຫາໜີ້ເສຍເພີ້ມຂຶ້ນ ດັ່ງທີ່ທ່ານສົມພາຍ ໄພສິດ ຜູ້ວ່າການທະນາຄານແຫ່ງ ສປປ ລາວ ຢືນຢັນວ່າ: ສ່ວນກະຊວງແຜນການ ແລະການລົງທຶນ ກໍລາຍງານວ່າ ລັດຖະບານລາວ ມີພັນທະ ທີ່ ຈະຕ້ອງຊຳລະຄືນໜີ້ ທີ່ເກີດຈາກໂຄງການທີ່ບັນດາບໍລິສັດເອກະຊົນ ລົງທຶນໃຫ້ກ່ອນ ຄິດ ເປັນມູນຄ່າ ຫຼາຍກວ່າ 18,000 ຕື້ກີບ ໃນແຜນການປີ 2015-2016 ໂດຍເປັນໜີ້ ທີ່ເກີດ ຈາກການທີ່ບໍລິສັດເອກະຊົນ ໄດ້ລົງທຶນໃຫ້ກ່ອນໃນ 6,600 ກວ່າໂຄງການ ຍິ່ງໄປກວ່ານັ້ນ ບັນຫາໜີ້ສິນຂອງລັດຖະບານລາວດັ່ງກ່າວນີ້ ກໍຍັງເກີດຂຶ້ນຈາກໂຄງການ ທີ່ເປັນການອະນຸມັດ ຫຼັງຈາກທີ່ນາຍົກລັດຖະມົນຕີລາວ ໄດ້ມີຄຳສັ່ງໃຫ້ໂຈະການອະນຸມັດ ໂຄງການໃໝ່ ນັບແຕ່ທ້າຍປີ 2013 ມາແລ້ວຈຳນວນເຖິງ 2,600 ກວ່າໂຄງການອີກດ້ວຍ